Lukas Bärfuss

Dr **Lukas Bärfuss** (* 30. Dezämber 1971 z Thun) isch e Schwyzer Schriftsteller, Dramatiker un Dramaturg.

## Lääbe un Wäärch
Dr Lukas Bärfuss het no nyyn Johr d Primarschuel verloo un het unter anderem as Dubakbuur, Yyseleeger un Gärtner gschafft. Speter het er in ere kollektiv gfierte Buechhandlig gschafft, wun er derdur dr Wääg zum Schryybe gfunde het. Syter 1997 isch er freie Schriftsteller. Dernääbe het er e Lehrufdrag am Schwyzerische Literaturinschtitut z Biel un isch vu 2009 bis 2013 Dramaturg am Zürcher Schauspiilhuus gsii.

Dr Bärfuss isch Mitgrinder vu dr Chinschtlergruppe «400asa» gsii. Fir die het er e baar Bihnewäärch gschriibe, zem Byschpel s ironisch «Groteske» gnännt *Meienbergs Tod* iber dr Schurnalischt Niklaus Meienberg un dr hyychlerisch Kulturbedriib, wu mer en er anne 2001 derfir chänneglehrt het. Bsundere Erfolg het er mit em Stuck *Die sexuellen Neurosen unserer Eltern* ghaa, gschriibe fir s Theater Basel, wu bis 2005 in zwelf Sprooche ibersetzt wooren isch. 2009 het sy Drama *Öl* iber d Abhängigkat vum wiichtigschte Raustoff vum Induschtryzytalter am Dytsche Theater Berlin Premiere ghaa. Anne 2010 isch sy Theaterstuck *Malaga*, inszeniert vu dr Barbara Frey, am Schauspiilhuus Züri urufgfiert woore. Sy Stuck *Zwanzigtausend Seiten* isch in ere Inszenierig vum Lars-Ole Walburg am 2. Februar 2012 im «Schiffbau/Box» vum Schauspiilhuus Züri urufgfiert woore.

Sy eerscht Buech, d Novelle *Die toten Männer*, isch anne 2002 in dr edition suhrkamp uusechuu. 2008 isch sy Romaan *Hundert Tage* erschiine, wu s din um dr Velkermord z Ruanda un dr Roll vu dr Entwickligshilf goot. Im Roman *Koala* vu 2014 bscheftigt si dr Bärfuss mit em Suizid vu sym Brueder. Däm sy Spitzname (Koala) losst dr Bärfuss die Ussenandersetzig mit dr Kolonialgschiicht vu Auschtralie verchnipfe. Im Septämber 2014 isch dr Bärfuss Spezialgascht vum Internationale Literaturfeschtival Berlin mit e baar Voordreeg gsii. Anne 2015 het en di Dytsch Akademy fir Sprooch un Diichtig zum Mitgliid gwehlt. Im Summersemeschter 2015 het er e Raie vu Poetik-Voorlääsige an dr Universiteet Bamberg ghalte.

Im Oktober 2015 het dr Bärfuss in dr Schwyz e kontroversi Diskussion uusgleest, wun er en Essay zum Thema *Die Schweiz ist des Wahnsinns* in dr FAZ vereffetligt het. In däm Täxt schilderet er sy Siicht uf di bolitische, kulturälle un wiirtschaftlige Entwicklige in sy Haimetland.

Är gheert zue dr Unterstitzer vu dr Charta vu dr Digitale Grundräächt vu dr Europäische Union, wu Ändi Novämber 2016 vereffetligt wooren isch.

Anne 2017 isch dr Bärfuss mit sym Romaan *Hagard* uf dr Shortlist vum Bryys vu dr Leipziger Buechmäss gstande.

Anne 2019 isch dr Bärfuss fir syni bishär erschiinene Drame, Romaään un Essay mit em renommiert Georg-Büchner-Bryys uuszaichnet woore. Di Dytsch Akademy fir Sprooch un Diichtig het sy Wäärch unter anderem as „hoher Stilsicherheit und formalem Variationsreichtum“ durzooge briise, wu „stets neu und anders existentielle Grundsituationen des modernen Lebens“ erkunde diei.

Dr Bärfuss läbt z Züri. Är isch ghyroote un het e Doochter un e Suhn.

## Wäärch
### Prosa
* *Die toten Männer*. Novelle. Suhrkamp, Frankfurt am Main 2002, ISBN 3-518-12306-8
* *Hundert Tage*. Roman. Wallstein, Göttingen 2008, ISBN 978-3-8353-0271-6; btb, München 2010, ISBN 978-3-442-73903-5
* *Koala*. Roman. Wallstein, Göttingen 2014, ISBN 978-3-8353-0653-0
* *Stil und Moral*. Essays. Wallstein, Göttingen 2015, ISBN 978-3-8353-1679-9
* *Hagard*. Roman. Wallstein, Göttingen 2017, ISBN 978-3-8353-1840-3
* *Krieg und Liebe*. Essays. Wallstein, Göttingen 2018, ISBN 978-3-8353-3241-6

### Theaterstuck
* *Sophokles’ Ödipus*. Uruffierig: Züri, Escher-Wyss-Unterfierig, 27. Augschte 1998. Regie: Samuel Schwarz.
* *Siebzehn Uhr Siebzehn*. Uruffierig: Schauspiel Akademie Theater, Züri, 12. Jänner 2000. Regie: Samuel Schwarz.
* *74 Sekunden. Monolog*. Uruffierig: Züri, im Blauen Saal, 8. Merz 2000. Regie: Lukas Schmocker.
* *Vier Frauen. Singspiel*. Uruffierig: Schlachthaus Theater Bärn, 25. Mai 2000. Regie: Samuel Schwarz.
* *Die Reise von Klaus und Edith durch den Schacht zum Mittelpunkt der Erde*. Auftragswerk für das Schauspielhaus Bochum. Uruffierig: Schauspielhaus Bochum, 12. Jänner 2001. Regie: Samuel Schwarz.
* *Meienbergs Tod. Groteske*. Ufdraagswäärch fir s Theater Basel. Uraufführung: Theater Basel, 20. April 2001. Regie: Samuel Schwarz.
* *Vier Bilder der Liebe*. Uruffierig: Schauspielhaus Bochum, Kammerspiele, 28. Septämber 2002. Regie: Karin Henkel.
* *Die sexuellen Neurosen unserer Eltern*. Uruffierig: Theater Basel, 13. Februar 2003. Regie: Barbara Frey. – verfilmt 2015 unter dem Titel Dora oder die sexuellen Neurosen unserer Eltern von Stina Werenfels
* *Der Bus (Das Zeug einer Heiligen)*. Uruffierig: Thalia Theater Hamburg, 29. Jänner 2005. Regie: Stephan Kimmig.
** In Druckform: *Meienbergs Tod – Die sexuellen Neurosen unserer Eltern – Der Bus*. Stücke. Wallstein, Göttingen 2005, ISBN 3-89244-904-X
* *Alices Reise in die Schweiz*. Uruffierig: Theater Basel, 4. Merz 2005. Regie: Stephan Müller.
* *Die Probe (Der brave Simon Korach)*. Uruffierig: Münchner Kammerspiele, 2. Februar 2007. Regie: Lars-Ole Walburg.
* *Amygdala*. Auftragswerk des Thalia Theaters Hamburg. Uruffierig: Thalia Theater Hamburg, 9. Mai 2009.